ORDE do 8 de setembro de 2006 pola que se convoca un curso de formación para o persoal da Vicepresidencia da Igualdade e do Benestar da Xunta de Galicia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 15/09/2006

A Vicepresidencia da Igualdade e do Benestar é o departamento da Xunta de Galicia que asume as competencias en materia de benestar social, en virtude do Decreto 517/2005, do 6 de outubro, polo que se establece a súa estrutura orgánica.
A inspección dos servizos sociais confígurase como un instrumento fundamental para a mellora da calidade dos centros, servizos e programas que desenvolven en Galicia actividades no eido dos servizos
sociais. A formación continua dos traballadores que realizan estas tarefas de inspección é necesaria para acadar os obxectivos de eficacia e eficiencia necesarios. Neste contexto a Vicepresidencia da Igualdade e do Benestar asinou o 19 de maio de 2006 un convenio de colaboración coa Escola Galega de Administración Pública para a organización do curso de inspección en materia de servizos sociais.
Na súa virtude, e no uso das atribucións que me foron concedidas,
DISPOÑO:
Artigo 1º.-Obxecto.
A presente disposición ten por obxecto aprobar as bases e proceder á convocatoria do curso de inspección en materia de servizos sociais.
Artigo 2º.-Obxectivos.
O curso convócase para os efectos de transmitir aos inspectores de servizos sociais as nocións básicas de tipo xurídico, técnico e psicolóxico para que desenvolvan o seu traballo coa maior eficacia, introducindo os conceptos teóricos necesarios para o seu labor de asesoramento e inspección.
Artigo 3º.-Persoal ao que vai dirixido.
Destinarase ao persoal dependente da Vicepresidencia da Igualdade e do Benestar relacionado co labor de inspección de servizos sociais.
Artigo 4º.-Criterios de selección.
1. Daráselle prioridade ao persoal que ocupe postos de traballo relacionados co contido do curso, en especial inspectores de servizos sociais.
2. A falsidade, ocultación ou omisión de datos esenciais para a selección dos aspirantes dará lugar á exclusión automática do curso solicitado, así como á imposibilidade de participar noutro curso neste ano.
3. As relacións de seleccionados para participar nos cursos previstos publicaranse nos taboleiros de anuncios da Vicepresidencia da Igualdade e do Benestar, da Escola Galega de Administración Pública e do Centro de Información Administrativa e Atención ao Cidadán.
Artigo 5º.-Desenvolvemento.
1. Duración: 36 horas.
2. Lugar e datas: EGAP, os días 9, 10, 11, 16, 17, 18, 19, 23, 24, 25, 30 e 31 de outubro de 2006. O lugar de celebración podrá variar por causas de forza maior.
3. Horarios: das 12.00 ás 15.00 horas o día 11 e das 17.00 ás 20.00 o resto dos días.
4. Prazas 20.
Artigo 6º.-Contido.
O contido do curso comprenderá as seguintes materias: bases para a realización práctica dunha inspección, psicoloxía do inspector. As inspeccións nas
diferentes áreas dos servizos sociais e especialización. Bases e especificidades do procedemento sancionador nesta materia. Incapacidade. Avaliación da calidade do servizo nos centros, a implantación da calidade. Patoloxías do envellecemento e outras. Comportamentos e situacións en infancia e menores.
Artigo 7º.-Solicitudes.
1. O persoal que desexe participar no curso programado deberá solicitalo coa presentación da instancia que, como modelo oficial, se recolle no anexo I desta disposición.
2. O prazo para a presentación de instancias será de dez días naturais contados a partir do día seguinte ao da publicación desta disposición no DOG.
3. As solicitudes dirixiranse á Subdirección Xeral de Autorización e Inspección de Centros da Secretaría Xeral e de Relacións Institucionais da Vicepresidencia da Igualdade e do Benestar e presentaranse no rexistro xeral da Vicepresidencia sen prexuízo do disposto no artigo 38.4º da Lei 30/1992, do 26 de novembro, de rexime xurídico das administracións públicas e do procedemento administrativo común.
Artigo 8º.-Certificacións de asistencia.
1. Outorgaráselle o correspondente certificado de asistencia ao alumnado que participe con regularidade e dedicación no desenvolvemento do curso. Para os efectos de avaliar os coñecementos adquiridos polos alumnos, a Vicepresidencia da Igualdade e do Benestar poderá fixar a realización das probas ou controis que considere oportunos ou requirir a presentación dun traballo final.
2. É obrigatoria a asistencia e puntualidade a todas as sesións dos cursos. Toda ausencia deberá ser xustificada debidamente. A falta de asistencia, aínda que sexa xustificada, a máis do 15% das horas lectivas programadas impedirá a expedición da certificación anteriormente referida e dará lugar á baixa no curso coa perda de todos os dereitos.
3. Para o coñecemento e a constancia no seu expediente, os/as participantes nos cursos deberanlles facilitar copia das certificacións recibidas aos servizos de persoal do centro directivo ao que estean adscritos.
Artigo 9º.-Modificacións.
A Vicepresidencia da Igualdade e do Benestar ou a EGAP poderán modificar o desenvolvemento e os contidos do curso anunciado co fin de adaptalo ás necesidades da Administración, así como ás distintas continxencias que poidan xurdir.
Disposición derradeira
Única.-Esta disposición entrará en vigor o día seguinte ao da súa publicación.
Santiago Compostela, 8 de setembro de 2006.
Anxo Manuel Quintana González
Vicepresidente da Igualdade e do Benestar
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA